萬壽寺避暑讀書
作者：趙孟堅
朝代：宋

paragraphs: 梵寺齋殿深，屋古洞陰冷。
火雲自空飛，此地暑盡屏。
乍至心已清，坐久體如冰。
官清務乃簡，居易事亦省。
是爲臭味同，玉碎金無礦。
蕭閑日追隨，論辯當脩省。
展書相對讀，佳處擊節猛。
輿皁謂前茲，文會無許盛。
觴詠直寄耳，沈湎夫豈肯。
過從奚厭密，交道久彌敬。
無令數斯疎，此語共知警。